Ńdɔ̄ hḿ Ńtondôbə Zambá ā kɔ́bɔ̄ nâ: Mayi vúndū ńkulu məkɔ́g áyɔ̄g dámā étē, mvəŋ mədulú yáyi nɔ́ŋ ólūn wámā étē, mətâg mayi ku ólūn éndáman wámā étēde. 14Mayi búg ḿfǐm yā mī ngáwɔ́bɔ̄ fə́m, mayi wá féndē á sí, bibé bíé byâyi lígī bí yô á vóóŋ, wâyi mína ku á yób, mǐ mān wū, eyɔ̌ŋ tē hḿ myāyi yə̌m naa mǎ mə̄ nə́ Ńtondôbə. 15Éyɔŋ mǎyi soe ḿfim ai é bod bə́ ngáwɔ́bɔ̄ wá fə́m áyɔ̄g dámā á nyɔ́l, mayi mína kǎd naa: M̀fim wá sə́ kīg fə, tɔ ébá básíl wā fə́m. 16Bə́profɛ́d bə́ Ísraɛ̂l yā bə́ kúligi mam ású Yērúzalɛm, bə́ yénə̄ nâ mam móé mə́ nə mvɔí, á kə̄ kwī mvɔí təge ai dzɔ, Ǹtondôbə Zambá énye a kɔ́bɔ̄. 17Vógóló, ǎ mɔ̂n mod, vəŋan m̀fág yā ábə bǎn biníngá yā áyɔŋ dóe, ébá bákúli mam ai bɔ́ bə́bēn, ó kúlī bɔ́ mam. 18Wayi kɔ́bɔ̄ naa: Éyə Ǹtondôbə Zambá ā kɔ́bɔ̄ nâ: Amalá ai ébá bálād məfə́b bíyé á bīkúd bɔ́ŋ bísə bə́ komo bəsuláya məkyaí məkyaí ású míǹló mí bod, nə́ miǹsísīm mí tīmbī ólām. Myǎbɔ nâ miǹsísīm mí bǒd yā áyɔŋ dáma mí tīmbī ólām. Myǎyi nâ myǎkam enyǐŋ bǒd yā áyɔŋ dáma hədá mína mǐ bāāla enyiŋ dzáŋán ! 19Myǎkūb ma osámā á mís mə́ áyɔŋ dáma ású dwé fón ai bǎn bitǔn bə̄ḿbāŋála, ai ńwéán myāwé é bod báyəǎn kig wú, mǐ nyiigi ébá báyəǎn kig nyiŋ, mǐ dugu ayɔŋ dámā yā lə́ nə́ bīyə́bə́ yəbə. 20Ńdɔ̄ hḿ, éyə Ǹtondôbə Zambá ā kɔ́bɔ̄ ná: Ma nyɔ́ māzu dzóan ai məfə́b biyé máán, émá myābɔ nâ miǹsísīm mí tīmbī ólām anə́ ánɔ̌n. Mayi mɔ́ mǎn nyab á mɔ́ máán, mə soé míńsísīm yā mī ngáman bɔ̌ naa mí tīmbī ólām anə́ ánɔ̌n. 21Mayi mǎn nyǎb mīńtóm biyé myáán, mə kodé áyɔŋ dámā á mɔ́ máán nə́ á zāā bād vəŋan tsíd olám á mɔ́ máán: eyɔ̌ŋ tē myāyi yə̌m naa mǎ mə̄ nə́ Ńtondôbə. 22Ḿból bábɔ̄ nâ ǹnə́m sósōō mod ó kɔn wɔ̌ŋ ai miǹnǎl, təge ai nâ mə ngányami nyé, amú báwónō mɔ́ mə́ ḿbə̂ mod ákyāí yə̄ nâ a sə́ kig dzǎm síngī bə̄bə̂ mim̀bɔán bóé nə́ á bi enyiŋ,